b'\n_START_ARTICLE_\nTermohaliinikierto\n_START_PARAGRAPH_\nTermohaliinikierto (termohaliinivirtaus, valtamerien l\xc3\xa4mp\xc3\xb6suolavesikierto) on meriveden tiheyseroista johtuva veden kierto meriss\xc3\xa4 syv\xc3\xa4vesien ja pintavesien v\xc3\xa4lill\xc3\xa4. Nimitys tulee sanoista thermo: l\xc3\xa4mp\xc3\xb6tila ja haline: suola. Veden tiheyserot johtuvat tavallisimmin sen l\xc3\xa4mp\xc3\xb6tilaeroista ja suolapitoisuuksien eroista: viile\xc3\xa4 ja suolainen vesi on raskaampaa kuin l\xc3\xa4mmin ja v\xc3\xa4h\xc3\xa4suolainen._NEWLINE_Valtameriss\xc3\xa4 on yleens\xc3\xa4 l\xc3\xa4mmint\xc3\xa4, suolaista vett\xc3\xa4 l\xc3\xa4hell\xc3\xa4 pintaa ja sen alla kylmemp\xc3\xa4\xc3\xa4 ja v\xc3\xa4h\xc3\xa4suolaisempaa vett\xc3\xa4. N\xc3\xa4m\xc3\xa4 eiv\xc3\xa4t normaalisti sekoitu kesken\xc3\xa4\xc3\xa4n. On kuitenkin alueita, joissa suhteellisen viile\xc3\xa4n pintaveden suolapitoisuus kasvaa, kun siit\xc3\xa4 poistuu suolatonta vett\xc3\xa4 haihtumisen tai merij\xc3\xa4\xc3\xa4n muodostumisen takia. T\xc3\xa4llaisilla seuduilla, jotka ovat l\xc3\xa4hell\xc3\xa4 maapallon napa-alueita, pintavedest\xc3\xa4 voi tulla niin tihe\xc3\xa4\xc3\xa4 ett\xc3\xa4 se valuu pohjaan. Pohjaan tunkeutuva vesi saa aikaan vaakasuuntaisen virtauksen joka jatkuu, kunnes saavuttaa alueita, joissa se p\xc3\xa4\xc3\xa4see kumpuamaan pintaan. Aiemmin ajateltiin ett\xc3\xa4 nousualueet sijaitsevat l\xc3\xa4hell\xc3\xa4 p\xc3\xa4iv\xc3\xa4ntasaajaa Tyyness\xc3\xa4meress\xc3\xa4 ja Intian valtameress\xc3\xa4. Havainnot eiv\xc3\xa4t kuitenkaan tue t\xc3\xa4t\xc3\xa4 k\xc3\xa4sityst\xc3\xa4. Nykyisin ajatellaan ett\xc3\xa4 nousua tapahtuu v\xc3\xa4hitellen laajoilla alueilla, luultavasti p\xc3\xa4\xc3\xa4osin Etel\xc3\xa4mannerta kiert\xc3\xa4v\xc3\xa4n merivirran yhteydess\xc3\xa4 mahdollisesti tuulen aiheuttamien virtausten tukemana._NEWLINE_Termohaliinikierto on hidas kiertoliike, jota on vaikea erottaa valtamerten yleisest\xc3\xa4 kiertoliikkeest\xc3\xa4. Siksi sen mittaaminen tai tarkka mallintaminen on vaikeaa. Laskeva liike on helpompi havaita, Pohjois-Atlantilla ja Etel\xc3\xa4merell\xc3\xa4 n\xc3\xa4kyy miten kylm\xc3\xa4 vesi painuu l\xc3\xa4mpim\xc3\xa4mm\xc3\xa4n veden seassa syvyyksiin. Nousuliikkeen piirteit\xc3\xa4 on vaikeampi havaita, ja suuri osa termohaliinikiertoon liittyv\xc3\xa4st\xc3\xa4 ep\xc3\xa4varmuudesta tulee siit\xc3\xa4, ett\xc3\xa4 ei tarkkaan tiedet\xc3\xa4, miss\xc3\xa4 vesi nousee yl\xc3\xb6sp\xc3\xa4in ja miten se palaa laskualueille._NEWLINE_Termohaliinikierto on t\xc3\xa4rke\xc3\xa4 ilmaston kannalta koska se tuo l\xc3\xa4mp\xc3\xb6energiaa tropiikista napa-alueille. On arvioitu ett\xc3\xa4 sen osuus on noin nelj\xc3\xa4sosa koko ilmakeh\xc3\xa4n ja valtamerten yhteenlasketusta l\xc3\xa4mm\xc3\xb6nsiirrosta. Nousualueet ovat t\xc3\xa4rkeit\xc3\xa4 merten eli\xc3\xb6st\xc3\xb6lle, koska niill\xc3\xa4 nousee ravinteita pintavesiin. ilmaston l\xc3\xa4mpenemisen ja siihen liittyvien makean veden tasapainon muutosten ajatellaan muuttavan termohaliinikiertoa.'